12 ഹൈക്കോടതികളില് ജഡ്ജിമാരുടെ നിയമനം 68 പേരുകള് ശുപാര്ശ ചെയ്ത് സുപ്രീം കോടതി കൊളീജിയം ന്യൂഡല്ഹി: അലഹബാദ്, രാജസ്ഥാന്, കൊല്ക്കത്ത, എന്നിവയുള്പ്പെടെ 12 ഹൈക്കോടതികളില് ജഡ്ജിമാരെ നിയമിക്കുന്നതിന് 68 പേരുകള് ശുപാര്ശ ചെയ്ത് സുപ്രീം കോടതി കൊളീജിയം. സുപ്രീം കോടതി ചീഫ് ജസ്റ്റിസ് എന് വി രമണ അധ്യക്ഷനായ കൊളീജിയമാണ് ശുപാര്ശ ചെയ്തത്. ജസ്റ്റിസ് യു യു ലളിത്, ജസ്റ്റിസ് എ എം ഖാന്വില്ക്കര് എന്നിവരാണ് മൂന്നംഗ കൊളീജിയത്തിലെ മറ്റ് അംഗങ്ങള്. ഗുവാഹത്തി ഹൈക്കോടതിയില് ജഡ്ജിയായി ശുപാര്ശ ചെയ്യപ്പെട്ട ആദ്യ വനിതയാണ് മിസോറാമില് നിന്നുള്ള മാര്ലി വങ്കുന്. പട്ടികവര്ഗ സമുദായത്തിലെ അംഗം കൂടിയാണ് മിസോറാമില് നിന്നുള്ള ആദ്യ വനിത ജുഡീഷ്യല് ഓഫീസറായ വങ്കുന്. കൂടാതെ, മറ്റ് ഒമ്ബത് വനിതാ സ്ഥാനാര്ത്ഥികളെ വിവിധ ഹൈക്കോടതികളില് ജഡ്ജി സ്ഥാനത്തേക്ക് ശുപാര്ശ ചെയ്തിട്ടുണ്ടെന്നും കൊളീജിയം പറഞ്ഞു. കേന്ദ്രം അനുമതി നല്കിയാല് 68 ജഡ്ജിമാരെ അലഹബാദ്, രാജസ്ഥാന്, കൊല്ക്കത്ത, ജാര്ഖണ്ഡ്, ജമ്മു കശ്മീര്, ചെന്നൈ, മധ്യപ്രദേശ്, കര്ണാടക, പഞ്ചാബ്, ഹരിയാന, കേരളം, ഛത്തീസ്ഗഡ്, അസം എന്നിവിടങ്ങളിലെ ഹൈക്കോടതികളില് നിയമിക്കും. ഓഗസ്റ്റ് 17 ലെ ഒരു ചരിത്രപരമായ തീരുമാനത്തില്, ചീഫ് ജസ്റ്റിസിന്റെ നേതൃത്വത്തിലുള്ള അഞ്ചംഗ കൊളീജിയം മൂന്ന് സ്ത്രീകളടക്കം ഒമ്ബത് പേരുകള് സുപ്രീം കോടതി ജഡ്ജിമാരായി ശുപാര്ശ ചെയ്തിരുന്നു. ഇവരുടെ സത്യപ്രതിജ്ഞ ഓഗസ്റ്റ് 31ന് നടന്നു.